钦定古今图书集成/历象汇编/庶征典/第095卷 > 《答佟太守求雨》王守仁
## 钦定古今图书集成/历象汇编/庶征典/第095卷 > 《答佟太守求雨》王守仁

昨杨、李二丞来，备传尊教，且询致雨之术，不胜惭悚。
今早谌节推辱临，复申前请，尢为恳至，令人益增惶
惧。天道幽远，岂凡庸所能测识。然执事忧勤为民之
意真切如是，仆亦何可以无一言之复。孔子云：“丘之
祷久矣。”盖君子之祷，不在于对越祈祝之际，而在于
日用操存之先。执事之治，吾越几年于此矣。凡所以
为民祛患，除弊兴利而致福者，何莫非先事之祷，而
何俟于今日？然而暑旱尚存，而雨泽未之应者，岂别
有所以致此者欤？古者岁旱，则为之主者减膳彻乐，
省狱薄赋，修祀典，问疾苦，引咎赈乏，为民遍请于山
川社稷，故有叩天祈雨之祭，有省咎自责之文，有归
诚请改之祷。盖《史记》所载汤以六事自责，《礼》谓“大雩，
帝用盛乐”，《春秋》书“秋九月，大雩”，皆此类也。仆之所闻
于古如是，未闻有所谓书符咒水而可以得雨者也。
惟后世方术之士或时有之。然彼皆有高洁不污之
操，特立坚忍之心，虽其所为不必合于中道，而亦有
以异于寻常，是以或能致此。然皆出于小说，而不见
于经传，君子犹以为附会之谈，又况如今之方士之
流，曾不少殊于市井嚣顽，而欲望之以挥斥雷电、呼
吸风雨之事，岂不难哉？仆谓执事且宜出斋于厅事，
罢不急之务，开省过之门，洗简冤滞，禁抑奢繁，淬诚
涤虑，痛自悔责，以为八邑之民请于山川社稷，而彼
方士之祈请者，听民间从便，得自为之。但弗之禁，而
不专倚以为重轻。夫以执事平日之所操存，苟诚无
愧于神明，而又临事省惕，躬帅僚属，致恳乞诚，虽天
道亢旱，亦自有数，使人事良修，旬日之内，自宜有应。
仆虽不肖，无以自别于凡民。使诚有可以致雨之术，
亦安忍坐视民患而恬不知顾，乃劳执事之仆，仆岂
无人之心者耶？一二日内，仆亦将祷于南镇，以助执
事之诚。执事其但为民悉心以请，毋惑于邪说，毋急
于近名。天道虽远，至诚而不动者，未之有也。